《和闽帅》
宋代·许应龙

龙飞天子揽英雄，旧德欣逢泰道通。
丹诏果然颁北阙，彩舟行矣驾东风。
雨馀杉径新添绿，暖入花妆旋姹红。
待得湖边春色满，我公已在凤池中。
新凿南湖接海潮，油幢领客泛兰桡。
那知半夜雨声急，却放新晴物色饶。
尽日登临陪步武，高谈洒落挹风标。
阳春白雪真难和，泚笔惟书道路谣。

作者简介：（1168—1248）福州闽县人，字恭甫。宁宗嘉定元年进士。历籍田令、太学博士。理宗即位，首陈正心为治国平天下之纲领，迁著作郎。出知潮州，训阅军兵，平息盗寇，安抚峒僚，治绩有声。端平初，召为礼部郎官，累官兵部尚书，后以端明殿学士提举洞霄宫。有《东涧集》。